b'\n_START_ARTICLE_\nHumboldt Forum\n_START_PARAGRAPH_\nHumboldt Forum (tysk: Humboldt Forum im Berliner Schloss) er et fremtidig museum for verdens kulturarv i Berlin, og vil holde til i det gjenoppbygde Berlins slott p\xc3\xa5 Museumsinsel rett ved siden av Lustgarten og Berliner Dom._NEWLINE_Museet er oppkalt etter naturforskeren og oppdageren Alexander von Humboldt og hans bror, lingvisten, filosofen og utdannelsesreformatoren Wilhelm von Humboldt som har gitt navn til den humboldtske universitetsmodellen. Den skotske kunsthistorikeren Neil MacGregor, tidligere direkt\xc3\xb8r for British Museum, er den f\xc3\xb8rste direkt\xc3\xb8ren for Humboldt Forum. Humboldt Forum har British Museum som et viktig forbilde og er ofte sammenlignet med dette, og inspirert av British Museum er det foresl\xc3\xa5tt at Humboldt Forum skal ha gratis adgang._NEWLINE_Humboldt Forum vil huse Ethnologisches Museum (grunnlagt 1873) og Museum f\xc3\xbcr Asiatische Kunst (opprinnelig en avdeling av sistnevnte, ogs\xc3\xa5 med r\xc3\xb8tter til 1873). Videre vil det omfatte to restauranter, teater- og kinosaler, og auditorium._NEWLINE_Museet skriver selv navnet som Humboldt Forum p\xc3\xa5 b\xc3\xa5de tysk og engelsk. Navnet blir p\xc3\xa5 tysk ofte uformelt ogs\xc3\xa5 skrevet Humboldtforum. Navnet Humboldt Forum betegner virksomheten i bygningen som helhet, mens Berliner Schloss er navnet p\xc3\xa5 selve bygningen og Ethnologisches Museum og Museum f\xc3\xbcr Asiatische Kunst betegner de enkelte museer som inng\xc3\xa5r i virksomheten.'